Вы трымаеце ў руках кнігу, што з'яўляецца працягам праекта Шведскага Інстытута ў падтрымку шведскай дзіцячай літаратуры на беларускай мове. Усё пачалося з выдання кнігі "Піпі Доўгаяпанчоха" па-беларуску ў 2008 годзе, калі нават дачка вядомай шведскай пісьменніцы Астрыд Ліндгрэн прыехала ў Беларусь, каб прысутнічаць на прэзентацыі кнігі. Літаратуразнаўцы мяркуюць, што творчасць Астрыд Ліндгрэн паспрыяла ўзнікненню цэлай плеяды таленавітых шведскіх дзіцячых пісьменнікаў, дзякуючы чаму сённяшняя шведская літаратура для дзяцей выклікае вялікі інтарэс ва ўсім свеце. Я надзвычай усцешаны тым, што Рэдакцыйна-выдавецкая ўстанова "Літаратура і Мастацтва" зацікавілася менавіта кнігай Юі і Томаса Вісландэраў. Гэта ўлюбёныя пісьменнікі дзяцей не толькі ў Швецыі. Я сам з вялікім задавальненнем чытаў сваім дзецям іхнія кнігі, у тым ліку і пра прыгоды Малога і Білан. У іх вабіць бязмежная фантазія герояў, уражвае ўменне аўтараў пісаць так, што не ўзнікае адчування, быццам бы кнігі напісаныя дарослымі для дзяцей. Тэкст казак нібыта льецца з вуснаў самога дзіцяці. Чытаючы кнігі Вісландэраў, чалавек ізноў вяртаецца ў дзяцінства, што, відаць, нам зусім не пашкодзіць і, наадварот, напэўна, дапаможа жыць далей і радавацца жыццю. Спадзяюся, што ўслед за гэтай кнігай беларускія дзеці яшчэ змогуць пазнаёміцца з героямі Вісландэраў, такімі, напрыклад, як цудоўная пара сяброў Маці My і Варона, а таксама з персанажамі іншых шведскіх пісьменнікаў.